Fundația „Virtute et Sapientia” a Universității din București, Moș Crăciun pentru copiii din medii defavorizate
[bookmark: _Hlk154052825]Cu ocazia sărbătorilor de iarnă, Fundația „Virtute et Sapientia” a Universității din București a devenit Moș Crăciun pentru cei 84 de elevi ai programului Sprijin Educațional pentru Elevii Defavorizați (SEED), oferindu-le un motiv în plus să creadă în magia Crăciunului. 
Astfel, voluntarii și donatorii Fundației, alături de Kaufland România și de membrii Biroului Incluziune, Echitate și Egalitate de Șanse al Direcției Orientare Strategică, Evaluare, Monitorizare și Politici Publice din cadrul Universității din București, au pregătit cu atenție și bucurie cadouri pentru a le oferi elevilor SEED. 
Elevii au primit pachete festive cu produse alimentare (cozonac, ciocolată, bomboane, fursecuri etc.), alături de articole vestimentare. De asemenea, pachetele au fost însoțite și de un mesaj de urare și încurajare sub forma unei felicitări atent personalizate. 
Această acțiune caritabilă nu a fost doar despre lucruri materiale, ci despre empatie, generozitate, și bucuria de a dărui. Totodată, a reprezentat și crearea unor amintiri memorabile pentru elevii SEED care, în această perioadă festivă, au simțit cu adevărat magia sărbătorilor. 
De asemenea, atenția și spiritul de dăruire s-au îndreptat și către studenți ai Universității din București care se confruntă cu situații dificile, aceștia primind aceleași daruri festive care să le ofere bucurie și un strop de încredere în solidaritatea socială și spiritul unei comunități incluzive.
Nu în ultimul rând, elevii SEED au avut parte și de surprize din partea membrilor Proiectului „Liderii de Mâine” din București, care le-au oferit rechizite, articole vestimentare și produse de igienă. 
Cum te poți alătura acestui demers
Fundația „Virtute et Sapientia” a Universității din București susține și promovează valorile educației și științei prin inițierea de proiecte și activități care să valorifice capacitățile didactice, de cercetare și implicare socială ale comunității academice a Universității din București.
Mai multe detalii cu privire la programul SEED – Sprijin Educațional pentru Elevii Defavorizați pot fi obținute la adresa de e-mail contact.seed@unibuc.ro sau pe site-ul https://fundatia.unibuc.ro/

Programul SEED – Sprijin Educațional pentru Elevii Defavorizați reprezintă o inițiativă a Fundației „Virtute et Sapientia” a Universității din București derulată în parteneriat cu Consiliul Național al Elevilor și cu Agenția de Dezvoltare Comunitară „Împreună”. Elevii acceptați în programul UB SEED beneficiază timp de 5 ani școlari de cursuri online, activități / evenimente, mentorat, sprijin material și / sau financiar.

Fundația „Virtute et Sapientia” a Universității din București selectează elevii, pregătește mentorii, stabilește activitățile și oferă cursuri de pregătire. Toate acestea sunt construite într-un cadru flexibil, astfel încât elevii să beneficieze de sprijinul voluntarilor implicați și să înregistreze un real progres educațional și în direcția dezvoltării personale.





